Torsdag morgen måtte politi og brandvæsen rykke ud til en række mindre brande rundt omkring i Aalborg vest by. En eller flere brandstiftere har sat ild til en masse containere. Nordjyllands Politi mener, at det er samme gerningsmand, der er på spil. Indtil videre er der dog ingen spor i sagen. - Vi har fået meldinger om, at et par unge er set på stedet, men de kan ikke hæftes op på noget, siger vagtchef Henrik Beck fra Nordjyllands Politi. Klokke var 5.30, da politiet modtog den første anmeldelse om en brand. Branden fandt sted i en container i gården ved Dybbølsgade nr. 6. Herefter fik politiet flere anmeldelser fra andre gårde i kvartet. Også fra både Dannebrogsgade og Kastetvej. I alt fem patruljer samt brandvæsenet blev kaldt ud til brandene. - Det er noget vi tager meget alvorligt, påpeger Henrik Beck. - Det er yderst farligt i beboelsesområder, hvor ilden kan brede sig, slutter vagtchefen. Politiet hører gerne fra folk, der måtte have set noget eller kender til gerningsmanden. Nordjyllands Politi kan kontaktes på tlf.: 1-1-4.

Referat:
Flere påsatte brande torsdag morgen får nu Nordjyllands politi til at eftersøge en brandstifter.